TT Cloete | Goed Wat Vir My Mooi
Posted by: schabbers | Oktober 31, 2010
Prof TT Cloete was my prof op die PUK. Vir 3 jaar was ek bevoorreg om by hom te leer om agter, rondom en na elke woord te kyk.
Hy het altyd op ons vraag of hy gedigte skryf, gesê hy bêre so ‘n ou paar gediggies in sy onderste laai.
In 1980 debuteer hy met die digbundel ANGELLIERA.
Deur die jare verskyn daar nog 9 digbundels (daar was toe BAIE skryfels in sy laai!)
Die nuutste een is ‘n ode aan sy vrou ANNA, waarin al die gedigte oor haar gaan. Sy is in 2007 oorlede en sedert haar dood het hy net 9 gedigte geskryf – oor haar – want, sê hy “sy was die digter in hom”.
Dié bundel is tydens AARDKLOP 2010 bekend gestel.
My dogter, Liézel, het die bekendstelling namens my bygewoon en my met twee kosbare besittings verras:
1) ‘n Getekende bundel persoonlik aan my gerig. Dit is nr 88 van ‘n beperkte 150 oplaag.
2) ‘n Video – opgeneem deur haarself – van my ou geliefde proffie se gesprek – sodat ek voel asof ek self daar was!
Hy is vanjaar 86, gebonde aan ‘n rystoel, maar sy woorde gee hom vlerke!
Ek haal ‘n paar reëls uit verskillende van die 9 nuwe ANNA- gedigte aan, wat vir my die mooiste is:
nou het alles ineengestort
al die rante al die berge al die windpompe
elke padteken elke pleknaambord
elke rigtingwyser het Verdwaal geword
Uit: ELEGIESE REIS
op soek na jou vat
ek dikwels die Eleazerpad
ver tussen soetdoring weerskante
en gletsers se nalantenskap kliprante
dan skielik regs en oos
lê groot oop ‘n grasvlakte boomloos
daar sit op die kreupelbos drie troupante
eers na jou dood het ek hulle daar raakgesien
vlieg jy in een van hulle daar rond miskien
ek het ontroosbaar hartseer
gekou en gekners aan die vraag hoe maak
word vir ‘n handvol reënboogvere se verraad
ek krap in jou nalatenskap rond
‘n sakdoek met ‘n afdruk van jou mond
(die laaste trekking 3 Maart
toe het jy by Gert se salon jou hare
laat doen tot die dood toe was jy gesteld
op mooi lyk)
het ek oorgehou na jare
en ja jou paspoort wat nog altyd geld …
… van alle onthou
helder langs my, in profiel langs my,
« HET JY JOSIE FIELD
Vat my huis toe! »
Hierdie is tot hartbreek toe mooi.
By: Son on November 1, 2010
Dis vir my nogal nice om te sien hoe baie van sy studente was so gek oor hom!
By: leonvonmoltke on November 1, 2010
at 5:03 nm
na ek die waarhede gelees het, wou ek net stil wees …..
By: Magda on Januarie 5, 2011
at 9:35 vm
kan julle my asb die adres van PROF T.T. CLOETE stuur….ek wil vir hom ‘n lang brief skryf uit my hart om hom te vertel hoe baie hy vir my beteken het as student maar veral daarna..hoe ek verlang om net weer in sy klas te sit………..sy wysheid en wonderlikheid te geniet……….EN OM TE DINK ONS HET SOMS SY KLASSE GEBANK.
STUDENTE WEET NIE ALTYD WAT SE KOSBAARHEDE VOOR HUL STAAN EN KLAS GEE NIE SY KLASSE WAS WONDERLIK EK SOU SO GRAAG DIT VIR HOM WIL SE MAAR WOORDE ONTBREEK .WAT ‘N VOORREG OM SO ‘N GROOT PERSOON TE KEN SOOS PROF TT judie venter afr ned student 1972 tot1975
By: JUDIE VENTER on Maart 14, 2011
at 5:33 nm
WAT SAL EK GEE OM NET NOG EEN KEER WEER TE KON LUISTER NA PROF TT. SY KLAS WAS BESLIS EEN WAT EK NOOIT GEMIS HET NIE. EK GEE NOU AL BYNA 30 JAAR AFRIKAANS EN MY GROOTSTE LIEFDE BLY GEDIGTE, DANKSY PROF TT.
Lenely Botha Afr Ned student 1074-1976
By: Lenely Botha on Julie 19, 2011
at 8:42 vm